ການໂຈມຕີ ດ້ວຍລົດລະເບີດ ຢູ່ທີ່ໂຮງແຮມ ໃນໂຊມາເລຍ ສັງຫານ 10 ຄົນ
ກຸ່ມ al-Shabab ຊຶ່ງ​ໄດ້​ທຳ​ການ​ໂຈມ​ຕີ ​ທີ່​ຄ້າຍຄື​ກັນນີ້ ຕໍ່​ໂຮງ​ແຮມ ​ແລະ​ສະຖ​ານທີ່​ສຳຄັນ​ຕ່າງໆ​ ໃນ​ນະຄອນຫຼວງ ​ໄດ້​ອ້າງ​ເອົາ ​ຄວາມ​ຮັບຜິດຊອບ ​ຜ່ານ​ທາງ​ເວັບ​ໄຊ ຂອງ​ຕົນ.
ພວກຫົວຮຸນແຮງ ໄດ້ບີບຄະນວນລະເບີດທີ່ຫ້າງໄວ້ໃນລົດໃຫ້ແຕກຂຶ້ນ ແລະກໍບຸກ ເຂົ້າໄປໃນໂຮງແຮມແຫ່ງນຶ່ງ ທີ່ນະຄອນຫຼວງໂຊມາເລຍ ໃນວັນພຸດມື້ນີ້ ຊຶ່ງເປັນ ການໂຈມຕີ ທີ່ໄດ້ສັງຫານຢ່າງໜ້ອຍ 10 ຄົນ ແລະອີກຫຼາຍຄົນໄດ້ຮັບບາດເຈັບ ເຈົ້າໜ້າທີ່ ແລະພວກຄົນຂັບລົດໂຮງໝໍ ກ່າວວ່າ ເຂົາເຈົ້າຄາດວ່າໂຕເລກຜູ້ເສຍຊີວິດອາດຈະເພີ້ມຂຶ້ນຕື່ມ ການໂຈມຕີມີຂຶ້ນທີ່ໂຮງແຮມ Dayah ໃນນະຄອນຫຼວງໂມກາດິສຊູ ທີ່ຕັ້ງຢູ່ໃກ້ກັບ ສະພາແຫ່ງຊາດແລະບ່ອນປະຊຸມສະພາຂອງໂຊມາເລຍ ກຸ່ມ al-Shabab ຊຶ່ງໄດ້ທຳການໂຈມຕີທີ່ຄ້າຍຄືກັນນີ້ຕໍ່ໂຮງແຮມ ແລະສະຖານທີ່ ສຳຄັນຕ່າງໆ ໃນນະຄອນຫຼວງ ໄດ້ອ້າງເອົາຄວາມຮັບຜິດຊອບຜ່ານທາງເວັບໄຊ ຂອງຕົນ ປະມານ 40 ນາທີຫຼັງຈາກການໂຈມຕີເລີ້ມຂຶ້ນ ດ້ວຍລະເບີດຂະໜາດແຮງທີ່ຫ້າງ ໃສ່ລົດບັນທຸກແຕກຂຶ້ນ ຢູ່ທີ່ໂຮງແຮມ ລະເບີດລູກທີ່ສອງ ກໍໄດ້ຕິດຕາມມາ ຢູ່ຂ້າງ ນອກ ພວກທີ່ເຫັນເຫດການກ່າວຕໍ່ວີໂອເອວ່າ ລົດທີ່ໄດ້ນຳເອົາພວກຫົວຮຸນແຮງ ມາທີ່ໂຮງແຮມ ກໍໄດ້ລະເບີດຂຶ້ນ ບາງທີອາດຈະຄວບຄຸມ ຈາກໄລຍະໄກ ມີພວກນັກຂ່າວຢ່າງນ້ອຍ 7 ຄົນ ຮວມຢູ່ໃນຈຳນວນຜູ້ບາດເຈັບ ຈາກເຫດລະເບີດ ລູກທີສອງອີງຕາມທ່ານ Mohammed Ibrahim Moalimu ເລຂາທິການໃຫຍ່ ຂອງສະຫະພັນນັກຂ່າວແຫ່ງຊາດໂຊມາເລຍ